DA Den Europæiske Unions Tidende C 153/48

Sag anlagt den 6. maj 2009 — Government of Gibraltar mod Kommissionen

(Sag T-176/09)

2009/C 153/92

Processprog: engelsk

Parter

Sagsøger: Government of Gibraltar (ved D. Vaughan, QC og barrister M. Llamas)

Sagsøgt: Kommissionen for De Europæiske Fællesskaber

Sagsøgerens påstande

— Beslutning 2009/95/EF annulleres, i det omfang det i beslutningen er angivet, at ES6120032 omfatter britisk gibraltarisk søterritorium og dele af det åbne havområde.

— Kommissionen tilpligtes at betale sagsøgerens advokatudgifter og øvrige omkostninger i forbindelse med sagen.

Søgsmålsgrunde og væsentligste argumenter

Ved søgsmålet har sagsøgeren nedlagt påstand om delvis annullation af Kommissionens beslutning 2009/95/EF af 12. december 2008 om vedtagelse af anden ajourførte liste over lokaliteter af fællesskabsbetydning i det mediterrane biogeografiske område i henhold til Rådets direktiv 92/43/EØF (meddelt under nummer K(2008) 8049) (1), for så vidt som det i beslutningen er angivet, at lokaliteten ES6120032 »Estrecho oriental« omfatter gibraltarisk søterritorium (både inden for og uden for UKGIB0002) og dele af det åbne havområde.

Sagsøgeren har fremført følgende søgsmålsgrunde til støtte for sine påstande.

For det første har sagsøgeren anført, at den anfægtede beslutning er i strid med EF-traktaten, idet:

— Kommissionen har gjort sig skyldig i en åbenbar retsvildfarelse ved i strid med artikel 299 EF at angive, at én medlemsstats område, britisk gibraltarisk søterritorium, tilhører en anden medlemsstat, Spanien.

— Beslutningen blev truffet i strid med artikel 3, stk. 2, og artikel 4, stk. 1, i direktiv 92/43/EØF (2) samt i åbenbar strid med direktivets systematik, idet store dele af lokaliteten ES6120032, som ikke er spansk territorium, men tilhører en anden medlemsstat, deri udpeges til »lokalitet af fællesskabsbetydning«, ligesom beslutningen er i åbenbar strid med samme direktivs artikel 2, for så vidt angår dele af det åbne havområde, som ikke henhører under medlemsstaternes europæiske territorium, og som ikke henhører under Kongeriget Spaniens jurisdiktion eller suverænitet.

— Beslutningen er behæftet med en retlig fejl, da dele af lokaliteten ES6120032 — som henhører under spansk jurisdiktion, men overlapper UKGIB0002, som henhører under Det Forenede Kongeriges suverænitet — deri udpeges til »lokalitet af fællesskabsbetydning« og underlægges forpligtelser i henhold til direktivet, hvorved to forskellige juridiske, strafferetlige, forvaltningsmæssige og tilsynsordninger angiveligt finder anvendelse på den samme lokalitet.

— Beslutningen blev truffet i strid med artikel 300, stk. 7, EF og bestemmelser i Del XII i de Forenede Nationers havretskonvention fra 1982 (UNICLOS), Barcelonakonventionen af 1976 om beskyttelse af Middelhavet og protokollen fra 1995 til denne konvention, da Kongeriget Spanien ifølge beslutningen pålægges at opfylde de samme miljøkrav med hensyn til den del af britisk gibraltarisk søterritorium, der er henført til ES6120032, som Det Forenede Kongerige/Gibraltar skal opfylde for så vidt angår det samme område.

For det andet har sagsøgeren gjort gældende, at den anfægtede beslutning blev truffet på grundlag af åbenbart urigtige faktiske omstændigheder, hvilket førte til Kommissionens urigtige retsanvendelse og overtrædelse af EF-traktaten, eftersom beslutningen er baseret på urigtige og misvisende oplysninger.

For det tredje hævder sagsøgeren, at den anfægtede beslutning blev truffet i strid med retssikkerhedsprincippet, eftersom det naturligt følger af den overlappende udpegelse af lokaliteter, at to retssystemer (de retsforskrifter, hvorved direktiv 92/43/EØF er gennemført i gibraltarisk og spansk ret) skal finde anvendelse på det samme område til opfyldelse af samme formål.

Subsidiært har sagsøgeren gjort gældende, at den anfægtede beslutning blev truffet i strid med principperne fastsat i artikel 2, 3, 89 og 137, stk. 1, i UNICLOS i forhold til international sædvaneret. Mest subsidiært har sagsøgeren anført, at beslutningen — for så vidt som det deri angives, at ES6120032 omfatter britisk gibraltarisk søterritorium — er i strid med princippet i international sædvaneret, hvorefter søterritoriet som minimum omfatter tre sømil.

(1) EUT L 43, s. 393).

(2) Rådets direktiv 92/43/EØF af 21.5.1992 om bevaring af naturtyper samt vilde dyr og planter, EFT L 206, s. 7.